FI Euroopan unionin virallinen lehti CE 84/753

(2004/C 84 E/0849)

KIRJALLINEN KYSYMYS E-0050/04

esittäjä(t): Camilo Nogueira Román (Verts/ALE) komissiolle

(20. tammikuuta 2004)

Aihe: Ence-yhtiöön kuuluvan Celulosas de Pontevedra -sellutehtaan sekä Pontevedran kaupungin (Galicia) ja sen asukkaiden välinen konflikti tehtaan aiheuttaman saastumisen vuoksi

Ence-yhtiöön kuuluva Celulosas de Pontevedra -sellutehdas on yli 40 vuoden ajan toiminut Ria de Pontevedran rannalla sijaitsevalla sen käyttöön annetulla valtion omistamalla maa-alueella, joka on nykyään käytännöllisesti katsoen Pontevedran kaupungin aluetta. Tehtaan sijainti haittaa Pontevedran ja Mannin kaupunkien välisen ranta-alueen kehittämistä. Entinen valtion yhtiö Celulosas de Pontevedra on nykyään yksityistetty, ja sen tärkein osakkeiden omistaja ja hallintoneuvoston puheenjohtaja on Caixa Galicia -pankki. Tämä Ence-yhtiöön kuuluva yritys saastuttaa niin Rian vesiä kuin ilmaa sen ympärillä, mistä alueen asukkaat ovat tehneet useita valituksia ja mikä on johtanut jo vuosia sitten yrityksen ja Pontevedran kaupungin väliseen avoimeen konfliktiin. Kansalaiset ja kaupunginhallitus vaativat tehtaan siirtämistä toiseen paikkaan. Nyt Ence-yhtiö aikoo Galician hallituksen tuella vakiinnuttaa tehtaan sijaintipaikan ostamalla kyseisen maa-alueen ja perustamalla sinne vielä paperitehtaan osaksi siellä tuotetun sellun jalostamiseksi. Tätä varten Ence pyrkii saamaan yhtiökumppanikseen Georgia Pacific Corporationin, jonka kotipaikka on Atlantassa Yhdysvalloissa ja jonka tuotanto on maailmanlaajuista. Kyseinen yhtiö on tunnettu aiheuttamistaan ympäristö- ja turvallisuusongelmista johtuvista konflikteista ja vakavista onnettomuuksista, kuten tulipaloista, räjähdyksistä ja myrkkypäästöistä, jotka ovat johtaneet ihmishenkien menetykseen ja laajamittaiseen metsien tuhoutumiseen kolmannessa maailmassa.

Tietääkö komissio tästä Celulosas de Pontevedra -tehtaan tilanteesta ja sen saastuttavasta vaikutuksesta, sen sijainnista julkisella ja kaupungin alueella sekä sen ja kansalaisten ja Rian varrella sijaitsevien kaupunkien, erityisesti Pontevedran, välisistä konflikteista? Tietääkö komissio siitä, että Galician ja Espanjan hallitus eivät ole ryhtyneet tarpeellisiin toimiin tehtaan kyseisen alueen yhdyskunnalle ja taloudelle aiheuttamien vakavien vahinkojen estämiseksi?

Onko komissio ryhtynyt toimiin näiden vakavien vahinkojen välttämiseksi? Onko se toteuttanut seuranta-ja valvontatoimia sen estämiseksi, että sellutehdas vakiinnutetaan sen nykyiselle paikalle uuden paperitehtaan perustamisen ja Georgia Pacific Corporationiin liittymisen avulla?

Tietääkö komissio, että Celulosas de Pontevedra pyrkii siihen, että julkiseen käyttöön tarkoitetun 430 000 neliömetrin suuruisen merenranta-alueen, jolla tehdas sijaitsee, alkuperäistä käyttötarkoitusta muutettaisiin niin, että tehdas saisi jatkaa toimintaansa siellä myös sen jälkeen, kun sen saaman alueen käyttöoikeutta koskevan hallinnollisen luvan voimassaolo päättyy?

Aikooko komissio tukea tehtaan sijaintialueen julkisen luonteen puolustamista, tehtaan siirtämistä toiseen paikkaan ja työpaikkojen säilyttämistä koskevia Pontevedran kaupungin toimia sekä tarvittavien saastuttamista estävien toimien toteuttamista, jotta vältyttäisiin nykyisenkaltaiselta pahalta saastumiselta?

Margot Wallströmin komission puolesta antama vastaus

(16. maaliskuuta 2004)

Arvoisan parlamentin jäsenen antamien tietojen perusteella komissiolla ei ole tarvittavaa tietoa niistä tekijöistä, jotka mahdollistaisivat johtopäätöksen tekemisen siitä, vastaako kyseinen tehdas asian kannalta olennaisen yhteisön lainsäädännön vaatimuksia.

Kysymykset tehtaan perustamisesta uuteen paikkaan ovat komission toimivallan ulkopuolella. Ehdotus uuden paperitehtaan perustamisesta tai olemassa olevan tehtaan muutoksista tai laajennuksesta edellyttäisi tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/1l/EY (2), mukaista ympäristövaikutusten arviointia, mikäli tehtaalla arvioitaisiin olevan merkittäviä vaikutuksia ympäristöön. Tämä edellyttäisi yleisen mielipiteen kuulemista ja toimivaltaisen viranomaisen tekemää tarkastelua näistä näkemyksistä ja tehtaan ympäristövaikutuksista. Mikäli toimivaltainen viranomainen kannattaisi hakemuksen hyväksymistä, se voisi liittää siihen esimerkiksi joitakin ympäristövaikutusten lieventämiseksi vaadittavia ehtoja.

Tehtaan laitteiden mahdollisia haittavaikutuksia tarkasteltaessa on otettava huomioon, että tehdas kuuluu ympäristön pilaantumisen ehkäisemisen ja vähentämisen yhtenäistämisestä 24 päivänä syyskuuta 1996 annetun neuvoston direktiivin 96/61/EY (3) (ks. liitteen I toiminta 6.1.) soveltamisalaan. Direktiivillä halutaan varmistaa ympäristönsuojelun korkea taso kokonaisuudessaan ehkäisemällä ja vähentämällä päästöjä ilmaan, veteen ja maahan, välttämällä tai vähentämällä jätteiden tuottamista, tehostamalla energiankäyttöä, ehkäisemällä onnettomuuksia ja palauttamalla alue tyydyttävään kuntoon toiminnan loputtua.

Laitos on ilmeisesti ollut toiminnassa yli 40 vuotta, ja näin ollen sitä on tarkasteltava ”olemassa olevana laitoksena” siten kuin direktiivissä tarkoitetaan (katso 2 artiklan 4 kohta). Direktiivin 5 artiklan mukaan toimivaltaisten viranomaisten on toteutettava tarvittavat toimenpiteet varmistaakseen, että tällainen laitos toimii täysin direktiivin säännösten mukaisesti viimeistään 30. lokakuuta 2007 mennessä.

Tätä tarkoitusta varten toimivaltaisen viranomaisen on myönnettävä yhtenäinen lupa (tai tarkasteltava olemassa olevaa lupaa uudelleen ja uusittava se, mikäli sellainen on tarpeen), johon sisältyvät päästöjen raja-arvot, vastaavat parametrit tai tekniset toimenpiteet, jotka perustuvat parhaaseen käytettävissä olevaan tekniikkaan, ottaen huomioon kyseisen laitoksen tekniset ominaisuudet, sen maantieteellinen sijainti sekä paikalliset ympäristöolosuhteet (katso direktiivin 9 artiklan 4 kohta).

Parhaan käytettävissä olevaan tekniikan määrittelemiseksi toimivaltainen viranomainen voi perustaa vaatimuksensa parhaita käytettävissä olevia tekniikkoja koskevaan referenssiasiakirjaan (BREF-asiakirja) paperin ja selluloosan alalta. Tämä asiakirja on saatavilla Internet-osoitteessa (http://eippcb.jrc.es/pages/ FAbout.htm).

Tietoa laitoksen merkittävimmistä saasteista on julkisesti saatavilla Internet-osoitteessa www.eper.cec.eu.int23. helmikuuta 2004 lähtien.

Ilmanlaadun arvioinnista ja hallinnasta 27 päivänä syyskuuta 1996 annetussa neuvoston direktiivissä 96/62/EY (4), jolla tavoitellaan ilmanlaadun säilyttämistä siellä, missä se on hyvää, ja ilmanlaadun parantamista muissa tapauksissa, vaaditaan jäsenvaltioita arvioimaan ilmanlaatua koko alueellaan. Tiettyyn aikarajaan mennessä (vuosina 2005—2010) saavutettavat raja- ja tavoitearvot määritellään tytärdirektiiveissä, jotka liittyvät sellaisiin ilmansaasteisiin kuin rikkidioksidiin, typen oksideihin, hiukkaspäästöihin (PM10) ja lyijyyn (5) tai hiilimonoksidiin ja bentseeniin (6). Näiden yhdisteiden osalta teollisuuslaitokset ovat luonnollisestikin mahdollisia päästönaiheuttajia. Jäsenvaltiot ovat velvollisia raportoimaan vuosittain komissiolle alueista ja asutuskeskuksista, joissa ylittyy jokin raja-arvoista, määriteltynä siten, että näihin raja-arvoihin on lisätty tietty siedettäväksi määritelty marginaali (joka laskee vuosittain, kunnes se saavuttamiseen annetun aikarajan umpeuduttua on nollassa). Tällaisilla alueilla jäsenvaltiot velvoitetaan laatimaan suunnitelmia ja ohjelmia, jotta ne osoittaisivat, millä toimenpiteillä raja-arvot voidaan saavuttaa. Tähän saakka komissio ei ole saanut Espanjalta tällaisia suunnitelmia tai ohjelmia, jotka koskisivat tätä ongelmallisena esitettyä aluetta kyseisen teollisuuslaitoksen ympärillä.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 257, 10.10.1996.

(4) EYVL L 296, 21.11.1996.

(5) EYVL L 163, 29.6.1999.

(6) EYVL L 313, 13.12.2000.